**Отбасындағы шығармашылық қабілеттерін дамыту.**

Баланың шығармашылық қабілеттері ең алдымен отбасы мен балабақшада қалыптасады. Балабақша – мектепке дейінгі тәрбиенің маңызды сатысы болса, отбасы – сол тәрбиенің іргетасы. Бала туылған сәттен бастап, оның қиялы, ойлау жүйесі, дүниетанымы ата-анасының қарым-қатынасы мен үйдегі ортаға тікелей байланысты дамиды. Сондықтан балабақша мен отбасының бірлесіп жұмыс жасауы баланың шығармашылық қабілеттерін тиімді дамытуға жол ашады.

Отбасында шығармашылық қабілеттерін дамыту

Баланың алғашқы ұстазы — ата-анасы. Баланың тұлғалық қалыптасуы мен шығармашылық қабілеттерінің дамуына отбасының әсері зор. Ерте жастан бастап балаға қолайлы орта …қалыптастыру арқылы оның бойындағы табиғи дарынын, қызығушылығын, қиялын оятуға болады.

Шығармашылық дегеніміз не?

Шығармашылық — адамның жаңашылдыққа, тың идеяларға, ерекше шешімдерге ұмтылуы. Ол тек өнер саласында ғана емес, күнделікті өмірде де қажет қасиет. Бала еркін ойлап, өз ойын ашық білдіре алса, ол – шығармашылық дамудың белгісі.

Отбасы жағдайында шығармашылықты дамыту жолдары:

 1. Ойын арқылы дамыту.

Балалар ойын арқылы ойлап үйренеді. Құрылыс ойыншықтары, рөлдік ойындар, пазлдар мен логикалық ойындар – баланың ой-өрісін кеңейтеді.

 2. Бірлескен шығармашылық әрекеттер.

Ата-анамен бірге сурет салу, ермексаздан мүсін жасау, ән айту, өлең оқу – баланың эстетикалық талғамын дамытады.

 3. Көп сұрақ қоюға мүмкіндік беру.

Бала сұрақ қойған кезде оны тоқтатпай, қызығушылығын қолдап, ойлануға жетелеу керек. Бұл — сыни және шығармашылық ойлаудың дамуына ықпал етеді.

 4. Ертегілер оқу және ойлап табу.

Бірге ертегі ойлап табу, түрлі кейіпкерлерді ойлап шығару – баланың қиялын, тіл байлығын дамытады.